लखनऊ। एनसीसी कैडेट लखनऊ की सरिता द्विवेदी (22 वर्ष) प्रदेश पुलिस में जाने की तैयारी में थी। सरिता ने पुलिस भर्ती बोर्ड 2014-15 की शारीरिक परीक्षा में सफलता हासिल की थी, लेकिन चयन नहीं हो सका। इसी से आहत सरिता ने आज गांव में खेत में पेड़ से फांसी लगाकर जान दे दी। उसका शव पेड़ से लटका मिला। सरिता ने सुसाइड नोट में अखिलेश सरकार पर तंज कसा है। सरिता पुलिस भर्ती घोटाले के साथ इसमें आरक्षण व्यवस्था से परेशान थी। सुसाइड नोट में सरिता ने प्रदेश सरकार व आरक्षण व्यवस्था पर गंभीर सवाल खड़े किए हैं।

सरिता द्विवेदी उसने मुख्यमंत्री अखिलेश यादव को संबोधित एक सुसाइड नोट लिखा और फिर आज जान दे दी। शारीरिक दक्षता परीक्षा पास करने के बाद उसके अंतिम चयन में आरक्षण व्यवस्था रोड़ा बनी थी। देश की आजादी में अहम योगदान देने वाले क्षेत्र काकोरी के मलाहां गांव में बेहद गरीब परिवार की सरिता द्विवेदी पुत्री गिरीश द्विवेदी भी बहुत ही साहसी थी। पुलिस में भर्ती होकर उसका सपना वर्दी पहनने के बाद इंसाफ की लड़ाई लडऩे का था, लेकिन सरकारी तंत्र के आगे उसकी एक न चली। पुलिस भर्ती में घोटाला तथा भर्ती में आरक्षण व्यवस्था से आहत सरिता ने नौ पन्ने के अपने सुसाइड नोट में आत्महत्या का जिम्मेदार उत्तर प्रदेश के मुख्यमंत्री अखिलेश यादव के साथ सपा सुप्रीमो मुलायम सिंह यादव, कैबिनेट मंत्री शिवपाल यादव व अखिलेश यादव के सचिवों को बताया है। उसने सुसाइड नोट में मुख्यमंत्री अखिलेश यादव को हत्यारा तक लिखा है। सरिता ने लिखा है कि सामान्य वर्ग में जन्म लेने का यह अभिशाप है या सजा। उसने अपने भाई तथा बहन को सरकारी नौकरी जरूर हासिल करने की सलाह भी दी है। सरिता ने सुसाइड नोट में बेहद गरीब तथा मेहनती अपने माता-पिता से माफी मांगी है।

सरिता ने नोट में लिखा है कि 'सामान्य वर्ग में जन्म लेने का यह अभिशाप या सजा है। सभी जगह आरक्षण, अभिशाप। यदि हम कोई फार्म भरते हैं तो उसके पैसे कहां से लाएं। पापा, आपके पास भी तो इतनी ताकत नहीं रही।' पुलिस ने बताया कि घरवालों ने पुलिस को अभी सुसाइड नोट की फोटो कॉपी ही दी है। सुसाइड नोट करीब नौ पन्ने का है। पुलिस का कहना है कि असल सुसाइड नोट व पोस्टमार्टम रिपोर्ट मिलने पर आगे की कार्रवाई होगी।

एनसीसी कैडेट सरिता परास्नातक की पढ़ाई पूरी कर चुकी थी। आज सुबह सरिता के परिवारीजन घर से कुछ दूर ट्यूबवेल के पास भूसा ढोने गए थे। सरिता घरवालों का खाना लेकर वहां गई थी। कुछ देर तक काम में हाथ बंटाने के बाद वह वहां से चली गई। बाद में उसका शव पेड़ से लटका मिला। पुलिस ने शव को उतारने का प्रयास किया, लेकिन घरवालों ने उन्हें रोक दिया। घरवाले व ग्रामीण पहले उच्चाधिकारियों को मौके पर बुलाने की मांग करने लगे। उनका कहना था कि व्यवस्था व भ्रष्टाचार के खिलाफ ठोस कदम उठाए जाने चाहिए, ताकि उनकी बेटी की तरह किसी अन्य युवती को ऐसा कदम न उठाना पड़े। एसडीएम मलिहाबाद व सीओ मलिहाबाद पहुंचे और घरवालों को समझाकर सरिता के शव को उतरवाया।

Posted By: Dharmendra Pandey

डाउनलोड करें जागरण एप और न्यूज़ जगत की सभी खबरों के साथ पायें जॉब अलर्ट, जोक्स, शायरी, रेडियो और अन्य सर्विस